# Guirionéeu ag er Religion/Chapistr 92

| ◄ Er gred intampius eit salvedigueah en ineanneu. | Grèd eit salvedigueah er vugalé. | Ag en exampl vad.  ► |
Ur hroaidur, hag é houyehé-ean rah é batér pen-d’er ben, hag hemb fariein én-hi, n’en dé quet calz abilloh eid éraug, ma ne gompren quet petra e lar. Ur guir benac a gatechim disquet dehou n’en dé quet treu erhoalh, red-é open el lacat de gomprenein querclous er guirieu ag é gatechim èl er ré ag é batér.
I. Petra e zou caus d’en dud youanq lezel quement en droug hag er fal de gresquein én-hai a vusul ma cresquant ind-memb. Allas ! er ræson crihuan marcé e zou rac n’ou dès chet disquet calz er gùirionéeu ag ou religion, hag er péhig e houyant, n’er homprenant quet, pé mar er homprenant un tamig benac, ne chongeant quet a galou vad ér péh e senefi. Mam maleurus, na diffréussetoh-hui de lacat é spered hou merh en hoant de bligein d’er bed ! na fonnaplet en hi hasset-hui él léhieu ma cavou nehi rai abret er moyand de gompren en droug. Tad glorius, na cablusset oh-hui é vout sourciussoh a zisquein d’hou pautrèd penaus é teliant hun den ér bed, én ou marhadeu ha foërieu, quèntoh eit disquein dehai penaus é helleint hun den a dré grabanneu en diaul ha penaus é ma ret dehai gobér eit cârein ha chervigein Doué. Hui e hra gueu doh hou pugalé mar ou groet pinhuiq hemb gobér a nehai crechénion vad. Gùel-é a dra-sur ma veint peur a vadeu en doar, ha ma veint carguet a vertuyeu hag a zougeance Doué : hui e rei en dehuéhan madeu-ce dehai dré un instruction vad.
Quetan sourci un tad hag ur vam e zou disquein mad er religion d’ou bugalé ; mar lausquant en devér sacret-cé a costé, en diaul e zei de vout mæstr dehai é cours. Ur hroaidur ne houlen meit disquein, ha dré en desir gredus en dès de rein mâgadur d’é spered, ean e cheleu doh er hetan mæstr hum guenig dehou. A vihan é quemérér er plég : mar faut t’oh enta salvein hou pugalé, disquet dehai penaus gobér er mad, pé en droug-spered e ziscoei dehai penaus gobér ou dannation.
1° Èl-cé, goudé m’hou pou diazéet én ou haloneu er hetan poéndeu ag ou religion, casset ind d’er predégueu, d’er hatechimeu e hrér én ilis, ha mar hou pehé-hui bet er bonheur de gleuèt conzeu Doué ar en dro guet-hai, n’ancoéhet quet a ou espliquein hoah dehai a pe zehoh d’er guér.
2° Mar e hoès er moyand d’ou scôlat, ne vanquet quet ag er gobér ; mæs sellet é péh dorn lacat er préciussan ag hou trezolieu. En inean tinér-cé péhani e hoès goarnet guet ur sourci quer bras, hà hui e garehé hi lacat bermen étré deourn ur blei benac ? Ne laquet quet enta jamæs hou pugalé guet ur mæstr scôl péhani e hellehé rein goal-scùir dré é gonzeu pé dré é œvreu. A pe gasset hou pautrèd de guér é pansion, sellet ehué é péh sort tyér ou lacat, ha ne vern péh quen a fæçon é cavehoh un ty-tavarn, n’ou laquet quet jamæs inou. Rac, hag é vehé tud réglet mad ér pèn a nehi, abret pé dehuéhat en hum gav ur fal-dra benac de monnèt dehi. Ha hui er gouér, ne faut quet calz a dra eid ampouisonein calon ur hroaidur youanq.
II. Ne vou quet hemb quin un tad hag ur vam en devou recompance guet Doué mar disquant erhat ou bugalé de vihuein èl gùir grechénion, mæs quement hanni e hum garg ag er gobér. Hilleih a dud en dès cavet un inour bras aveit-hai disquein er religion d’er vugalé, dré er chonge santel-men ou dès bet : penaus ne vern péh quer peur ha quen dihouyêc-ind, ind ou dès neoah coustet forh kir d’hur Salvér Jesus-Chrouist, rac ind ou dès talhuet dehou ol é Hoaid précius. Ur ræson aral e hel hoah rein courage d’en dud gredus, péré e instruge a volanté vad er vugalé, e zou rac en hâd ag er vertu, péhani e streâuant ér haloneu tinér-cé, e bourfitou abret pé dehuéhat eit salvedigueah en ineanneu hag eit gloër en Eutru Doué, ha ne faut quet credein penaus er vugalé ne gârant quet er vertu ; anfin hur Salvér e hré stad vras ag er vugalé ; ean ou ra d’emb èl scùir de héli mar fautemb monnèt d’en nean. Ma n’en det, em’ean, de vout haval doh-t-hai, n’hou pou quet ranteleah en nean. Ha ne vern quet péh quen dibarfæt ha quer scan a bèn vé ur hroaidur, Jesus-Chrouist e lar neoah : dihoallet a zisprisein unan ag er vugalégueu-cé, rac ou selèd-mad e huél face me Zad péhani e zou én nean.
Ni e zeli-ni ehué bout én gorto a huélèt un dé face adorabl en Eutru Doué, mar béemb gredus de secour er vugalé d’hobér ou salvedigueah, ha mar béemb eit-hai èl Ælèd-mad.
Un dén santel e laré, a pe oé prest de verhuel, é havalé guet-hou gùélèt un nivér a vugalé, en doé instruget, é tonnèt en arben dehou eid en ambrug dedal trôn en Eutru Doué. Péh ul lehuiné én ær ag hou marhue, p’en dei en ineanneu hou pou secouret d’hum salvein én hou ç’arben eit discoein d’oh el léh caër hou pou gouniet dré er hatechimeu hou poé groeit dehai. Er ré e zisq er religion d’er réral e splannou, emé er Spered-Santel, èl stirèd liguernus épad en éternité. O tud santel diâr er mæzeu, pe houyehoh na caërret ul léh e brepar d’oh ér baraouis er boén e gueméret de larèt catechim d’er vugalé e dolpet bamdé én dro d’oh, guet ur grèd nehué é ridehoh ar ou lerh eid ou dégass devat oh de gleuèt conzeu Doué !
1° Me fligeadur vou hum ziscoein gredus eit salvedigueah er vugalé ; rac mé mant douguetoh eid en dud aral de bourfitein a hræceu Doué ; rac mé mant pur a béhèd, ha ma rantant ér stad santel-cé muyoh a hloër d’en Eutru Doué. — 2° A pe rein aviseu mad hag a pe larein catechim dehai, me zihoallou a rein hanauedigueah dehai ag en droug ne hanàuant quet. — 3° Me zihoallou a lacat el lézen de vout rai rust dré er guirieu e larehen dehai ; mæs m’hi discoei dehai el douce ha scan de zoug. — Men Doué, reit t’ein er græce de zisquein erhat er vugalé.